Rīgā

13.06.2024

**Lēmums Nr. 5-02-1/31/2024**

**par ietekmes uz vidi novērtējuma procedūras piemērošanu**

**Adresāts:**

Sabiedrība ar ierobežotu atbildību “Gren Latvija”*,* reģistrācijas Nr. 40103854352, juridiskā adrese: Rūpniecības iela 73A, Jelgava, LV-3008; e-pasts: info.latvija@gren.com (turpmāk – Ierosinātāja).

**Paredzētās darbības nosaukums:** atkritumu reģenerācija enerģijas ražošanai koģenerācijas stacijā, izmantojot kontrolētu sadedzināšanas procesu un dūmgāzu attīrīšanas iekārtas ar nepārtrauktu emisiju monitoringu Aconē, Salaspils novadā (turpmāk – Paredzētā darbība).

**Paredzētās darbības iespējamā norises vieta:**

Nekustamais īpašums zemes vienībā ar kadastra apzīmējumu Nr. 80310010383 Aconē, Salaspils novadā (turpmāk – Darbības vieta).

**Īss paredzētās darbības raksturojums, faktu konstatācija un apsvērumi lēmuma satura noteikšanai:**

1. Vides pārraudzības valsts birojs (turpmāk - Birojs) saņēma Ierosinātājas 2024. gada 28. maija vēstuli Nr. 2024-53-01-034 un 2024. gada 28. maija “Iesniegums par paredzēto darbību” ar pielikumiem (turpmāk kopā saukts – Iesniegums)[[1]](#footnote-1) saskaņā ar likuma *Par ietekmes uz vidi novērtējumu* (turpmāk – Novērtējuma likums) 4. panta pirmās daļas 1. punktu.
2. Iesniegumā norādīts:
	1. Paredzētās darbības ietvaros Darbības vietā paredzēts izbūvēt jaunu koģenerācijas staciju siltumenerģijas un elektroenerģijas ražošanai no atkritumiem un ar to saistīto infrastruktūru. Plānotās koģenerācijas stacijas siltuma jauda ir 50 – 70 MW un elektriskā jauda 15 – 20 MW. Koģenerācijas stacijā paredzēts uzstādīt kustīgo ārdu vai verdošā slāņa sadedzināšanas iekārtu ar izvēlētajai tehnoloģijai atbilstošu dūmgāzu attīrīšanas un nepārtrauktu dūmgāzu monitoringa sistēmu. Ietekmes uz vidi novērtējuma (turpmāk – IVN) ietvaros paredzēts vērtēt sadedzināšanas iekārtas tehnoloģiskās alternatīvas.
	2. Plānotā enerģijas daudzuma – līdz 640 GWh – ražošanai koģenerācijas iekārtā kā pamatkurināmo paredzēts izmantot šķirotus sadzīves, ražošanas un būvniecības atkritumus un zemas kvalitātes biomasu, kas netiek klasificēti kā bīstami un nav izmantojami pārstrādei. Kopējais reģenerācijai ar enerģijas atguvi izmantoto atkritumu daudzums prognozēts 150 – 200 tūkstoši tonnu gadā, kurināmā siltumspēja 8-17 MJ/kg, pelnu saturs vidēji 30 % un hlora saturs kurināmajā mazāks par 1 %.
	3. Ierosinātāja paredzējusi, ka koģenerācijas iekārta būs piemērota arī biomasas (cietā kurināmā) sadedzināšanai un līdzsadedzināšanai ar iespēju pilnībā aizstāt pamatkurināmo.
	4. Atbilstoši Salaspils novada teritorijas plānojumam[[2]](#footnote-2) nekustamajā īpašumā ar kadastra apzīmējumu Nr. 80310010383 noteiktais funkcionālais zonējums ir *Rūpnieciskās apbūves teritorija (R)*. Birojs konstatē, ka Darbības vieta Salaspils novadā D, R un ZA robežojas ar *Rūpnieciskās apbūves* teritoriju, nelielā teritorijā ZA arī ar *Dabas un apstādījumu (DA)* un mazdārziņu teritoriju. Savukārt uz Z no Darbības vietas (aiz Granīta ielas, atsevišķos posmos arī valsts vietējais autoceļš V35 *Šķirotava - Saurieši*, kas tieši robežojas ar Darbības vietu), Ropažu novada Stopiņu pagasta teritorijā, atbilstoši Ropažu novada Stopiņu pagasta teritorijas plānojuma grozījumiem[[3]](#footnote-3)noteiktais funkcionālā zonējuma veids ir *Mežu teritorija (M)* (mežu aizsargjosla ap pilsētām).
	5. Tuvākās dzīvojamās ēkas (Dreiliņu mazstāvu apbūves teritorija) atrodas ~ 0,8 km attālumā uz Z no Darbības vietas, bet ~ 0,4 km uz ZA no Darbības vietas atrodas – AS “Latvenergo” Rīgas TEC-2 – teritorija.
	6. Saskaņā ar Dabas aizsardzības pārvaldes uzturētās dabas datu pārvaldības sistēmas *Ozols* informāciju, tuvākās īpaši aizsargājamās dabas teritorijas, kas ir arī Natura 2000 teritorijas, ir dabas parks *Doles sala*, kas atrodas ~ 6 km attālumā uz DR no Darbības vietas, bet tuvākais īpaši aizsargājamais biotops - *boreāli meži (9010\*)* - atrodas ~ 0,3 km uz ZR no Darbības vietas zemes vienības robežas. Darbības vietā novērotas arī atsevišķas aizsargājamas putnu sugas.
3. Ministru kabineta 2011. gada 24. maija noteikumu Nr. 401 *Prasības atkritumu sadedzināšanai un atkritumu sadedzināšanas iekārtu darbībai* (turpmāk – Noteikumi Nr. 401) 2. punkts nosaka, ka tie attiecas, tai skaitā uz stacionārām vai mobilām tehniskām iekārtām vai aprīkojumiem, kas paredzēti atkritumu termiskai pārstrādei ar sadedzināšanā iegūtās siltumenerģijas reģenerāciju vai bez tās, atkritumus oksidējot, kā arī citiem atkritumu termiskās pārstrādes veidiem (tai skaitā pirolīzi, gazifikāciju, plazmas procesiem), ja pēc pārstrādes radušās vielas pēc tam tiek sadedzinātas. Atbilstoši Eiropas Parlamenta un Padomes direktīvas 2010/75/ES (2010. gada 24. novembris) par rūpnieciskajām emisijām (piesārņojuma integrēta novēršana un kontrole)I nodaļas 3. panta 40. punktam atkritumu sadedzināšanas iekārta ir “jebkura stacionāra vai mobila tehniska ierīce un iekārta, kas paredzēta atkritumu termiskai pārstrādei ar sadedzināšanā iegūtās siltumenerģijas reģenerāciju vai bez tās, veicot atkritumu sadedzināšanu oksidējot, kā arī ar citiem termiskās apstrādes procesiem, piemēram, pirolīzi, gazificēšanu vai plazmas procesu, ja šādā apstrādē radušās vielas pēc tam sadedzina”. Ņemot vērā Ierosinātājas Paredzēto darbību un minētajās tiesību normās noteikto, tā klasificējama kā sadedzināšanas iekārta, uz kuru attiecināmi Noteikumi Nr. 401 un nozarei noteiktie labākie pieejamie tehniskie paņēmieni.
4. Novērtējuma likuma 7. pants paredz, ka paredzēto darbību, kas minēta šā likuma 4. panta pirmās daļas 1. punktā, ierosinātājs piesaka Birojam, iesniedzot rakstveida iesniegumu, bet šā likuma 14.1 panta 1.1 daļa paredz, ka Birojs par ietekmes uz vidi novērtējuma procedūras piemērošanu izdod lēmumu.
5. Ņemot vērā plānoto pārstrādājamo atkritumu daudzumu, Ierosinātājas Paredzētā darbība atbilst Novērtējuma likuma 4. panta pirmās daļas 1. punktam - paredzētajām darbībām, kuras ir saistītas ar Novērtējuma likuma [1. pielikumā](https://likumi.lv/doc.php?id=51522#piel1) minētajiem objektiem. Paredzētā darbība atbilst šā likuma 1. pielikuma 16. punktam - *sadzīves atkritumu sadedzināšanas un ķīmiskās pārstrādes iekārtas, ja pārstrādes apjoms ir 10 tonnu un vairāk diennaktī -*, kurai ietekmes uz vidi novērtējuma veikšana ir obligāta.
6. Ņemot vērā minēto, Birojs konstatē, ka izdodams lēmums par ietekmes uz vidi novērtējuma procedūras piemērošanu. Saskaņā ar Novērtējuma likuma 15. panta pirmajā daļā noteikto, *ja ir saņemts kompetentās institūcijas lēmums, ka veicams paredzētās darbības ietekmes novērtējums, ierosinātājs vismaz vienā pašvaldības izdotajā laikrakstā vai citā vietējā laikrakstā publicē paziņojumu par paredzēto darbību un sabiedrības iespēju iesniegt rakstveida priekšlikumus par šīs darbības iespējamo ietekmi uz vidi, kā arī individuāli informē tos nekustamo īpašumu īpašniekus (valdītājus), kuru nekustamie īpašumi robežojas ar paredzētās darbības teritoriju. Ierosinātājs minēto paziņojumu ievietošanai mājaslapā internetā elektroniski iesniedz kompetentajai institūcijai un pašvaldībai, kuras administratīvajā teritorijā tiek plānota paredzētā darbība.*
7. Birojs vērš Ierosinātājas uzmanību, ka Paredzētās darbības izpētes un novērtēšanas teritorijai jāaptver ne tikai sadedzināšanas iekārtas izbūvei paredzēto teritoriju, bet arī saistītās infrastruktūras izbūvei paredzētās teritorijas un ar Paredzētās darbības būvniecības nodrošināšanai izveidojamās teritorijas (montāžas laukumi, materiālu novietnes u.c.). Savukārt nosakot Darbības vietas robežteritorijas ņemams vērā, ka nosacījums attiecināms arī uz īpašumiem, kuri atrodas tieši aiz autoceļiem vai ielām, kas robežojas ar Darbības vietu.
8. Ievērojot Novērtējuma likuma 15. panta otrās daļas nosacījumu, kā arī ņemot vērā Paredzētās darbības specifiku un Darbības vietas attālumu līdz dzīvojamajām mājām un publiski pieejamajām teritorijām, nosakāms, ka sākotnējās sabiedriskās apspriešanas ietvaros organizējama arī sākotnējās sabiedriskās apspriešanas sanāksme. Tās nepieciešamība saistīta gan ar plānotās darbības apjomu un mērogu, gan ar ietekmes telpisko izplatību un tās sagaidāmo ietekmi ilgtermiņā. Birojs vērš Ierosinātājas uzmanību, ka Ministru kabineta 2015. gada 13. janvāra noteikumu Nr. 18 *Kārtība, kādā novērtē paredzētās darbības ietekmi uz vidi un akceptē paredzēto darbību* (turpmāk – Noteikumi Nr. 18) 25. punkts noteic, ka *“*[..]paziņojumā par sākotnējo apspriešanu papildus norāda sākotnējās sanāksmes norises vietu un laiku, kā arī informāciju par pieslēgšanos sanāksmei tiešsaistē. Ierosinātājs sākotnējo sanāksmi rīko hibrīdformā (sanāksme, kur daļa tās dalībnieku var atrasties klātienē (parasti – sanāksmju telpā), bet pārējie var pieslēgties attālināti), lai nodrošinātu pilnvērtīgu sabiedrības pārstāvju dalību gan klātienes, gan neklātienes formā, ne agrāk kā 10 dienas pēc publikācijas pašvaldības izdotajā laikrakstā vai citā vietējā laikrakstā. Ierosinātājs nodrošina sanāksmei atbilstošu tehnisko nodrošinājumu*.”.*
9. Novērtējuma likuma 16. panta pirmā daļa paredz, ka pēc ierosinātājas rakstveida pieprasījuma kompetentā institūcija, kas konkrētajā gadījumā ir Birojs, izstrādā un nosūta ierosinātājam programmu, kas ietver prasības attiecībā uz informācijas apjomu un detalizācijas pakāpi, kā arī ietekmes novērtējuma turpmākai veikšanai nepieciešamo pētījumu un organizatorisko pasākumu kopumu. Savukārt Noteikumu Nr. 18 29. punkts noteic, ka paredzētās darbības ierosinātājs rakstisku pieprasījumu par programmas izstrādāšanu iesniedz Birojā ne agrāk, kā pēc paziņojuma par sākotnējo apspriešanu publicēšanas atbilstoši šo noteikumu 22.1. apakšpunktam.

**Izvērtētā dokumentācija:**

Ierosinātājas 2024. gada 28. maija vēstule Nr. 2024-53-01-034 un 2024. gada 28. maija “Iesniegums par paredzēto darbību” ar pielikumiem.

**Lēmums:**

Piemērot sabiedrības ar ierobežotu atbildību “Gren Latvija”*,* reģistrācijas Nr. 40103854352, Paredzētajai darbībai – atkritumu reģenerācija enerģijas ražošanai koģenerācijas stacijā, izmantojot kontrolētu sadedzināšanas procesu un modernas dūmgāzu attīrīšanas iekārtas ar nepārtrauktu emisiju monitoringu zemes vienībā ar kadastra apzīmējumu Nr. 80310010383 Aconē, Salaspils novadā – ietekmes uz vidi novērtējuma procedūru.

**Lēmuma pieņemšanas pamatojums:**

1. Novērtējuma likuma 4. panta pirmās daļas 1. punkts, 7. pants, 14.1 panta 1.1 daļa, 15. pants, šā likuma 1. pielikuma “Objekti, kuru ietekmes novērtējums ir nepieciešams*”* 16. punkts.
2. Ministru kabineta 2015. gada 13. janvāra noteikumi Nr. 18 *Kārtība, kādā novērtē paredzētās darbības ietekmi uz vidi un akceptē paredzēto darbību.*

**Lēmuma apstrīdēšana:**

Atbilstoši Novērtējuma likuma 14.1 panta otrajai daļai un Administratīvā procesa likuma (turpmāk – APL) 189. panta pirmajai daļai šo Biroja lēmumu var pārsūdzēt viena mēneša laikā no tā spēkā stāšanās dienas, iesniedzot sūdzību Administratīvās rajona tiesas atbilstīgajā tiesu namā (APL 189. panta pirmā daļa) pēc pieteicēja adreses (juridiskā persona — pēc juridiskās adreses). Lēmums stājas spēkā ar brīdi, kad tas paziņots adresātam (APL 70. panta pirmā daļa).

Direktore (*paraksts\**) D. Avdejanova

\**Dokuments ir parakstīts ar drošu elektronisko parakstu un satur laika zīmogu*

Lēmums nosūtīts arī:

1. Salaspils novada pašvaldībai, E. *Adresē*;
2. Ropažu novada pašvaldībai, E. *Adresē*;
3. Valsts vides dienesta Atļauju pārvaldei, E. *Adresē*

Dace Strode,

dace.strode@vpvb.gov.lv

Vineta Maskava

vineta.maskava@vpvb.gov.lv

1. Reģistrēts Birojā ar reģ. Nr. 5-01/1635/2024 [↑](#footnote-ref-1)
2. Salaspils novada teritorijas plānojums[https://geolatvija.lv/geo/tapis#document\_141#nozoom](https://geolatvija.lv/geo/tapis#document_141), skatīts 30.05.2024. [↑](#footnote-ref-2)
3. Ropažu novada Stopiņu pagasta teritorijas plānojuma grozījumi [https://geolatvija.lv/geo/tapis#document\_27134#nozoom](https://geolatvija.lv/geo/tapis#document_27134), skatīts 30.05.2024. [↑](#footnote-ref-3)